In nomine sancte et individue Trinitatis. Ego frater Jerento, Divionensis ecclesie abbas, notum facio omnibus sancte Dei ecclesie fidelibus, futuris et presentibus, alodium quoddam quod nos in episcopatu Tullensi apud Vellenias scilicet et apud Burni curtem possidebamus, quod et remocione sui minus nobis erat commodum, et quia in Theutonicorum regno situm erat, desperebatur nobis fore perpetuum, cum canonicis Sancti Leonis, qui in prefata Tullensium urbe commorantur, nos commutasse; qui et merito religionis jam pridem nobis familiares et in prefato alodio pro quadam parte eis ab antecessoribus colata erant coheredes. Concessimus igitur eis prefatum alodium et legitima tradicione perpetuo possidendum, accepta ab eis [octo]ginta marcharum peccunia, non quidem ut fu[ndum] ecclesie nostre venderemus, sed ut de [supradicta pecc]unia viciniorem et commodiorem [nobis comp]aremus. Hanc commutacionem et [tradicionem fratres] ecclesie Divionensis die sancto Pasche, anno [presenti] qui est incarnati Verbi millesimus cent[esimus] .V., in plenario capitulo, presente domno Roberto*, Lingonum episcopo, laudaverunt; et laudacionem ipsam, die sancto Penthecostes, in presencia domni Liutulfi* et aliorum, qui ab ecclesia sancti Leonis ad audiendam laudem ecclesie nostre missi advenerant, in capitulo generali confirmaverunt. Ut igitur quod gestum est ratum, firmum et stabile per succedentia tempora permaneat, sigillo nostro cartam commutacionis hujus firmamus.